CELEX: 32010R0662
Language: da
Date: 2010-07-23
Title: Kommissionens forordning (EU) nr. 662/2010 af 23. juli 2010 om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår IFRIC-fortolkningsbidrag 19 og IFRS 1  EØS-relevant tekst

24.7.2010   
            
            
               DA
            
            
               Den Europæiske Unions Tidende
            
            
               L 193/1
            
         KOMMISSIONENS FORORDNING (EU) Nr. 662/2010
   af 23. juli 2010
   om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår IFRIC-fortolkningsbidrag 19 og IFRS 1
   (EØS-relevant tekst)
   EUROPA–KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1126/2008 (2) blev der vedtaget visse internationale standarder og fortolkningsbidrag, der eksisterede pr. 15. oktober 2008.
            
         
               (2)
            
            
               Den 26. november 2009 offentliggjorde IFRIC (International Financial Reporting Interpretations Committee) fortolkningsbidrag 19 Opfyldelse af finansielle forpligtelser med egenkapitalinstrumenter (i det følgende benævnt »IFRIC 19«). IFRIC 19 tjener til at give vejledning i, hvordan en debitor regnskabsmæssigt bør behandle egenkapitalinstrumenter, der er udstedt for helt eller delvist at opfylde en finansiel forpligtelse efter genforhandling af vilkårene knyttet til forpligtelsen.
            
         
               (3)
            
            
               Høringen af Den Tekniske Ekspertgruppe (TEG) under European Financial Reporting Advisory Group (EFRAG) bekræfter, at IFRIC 19 opfylder de tekniske kriterier for vedtagelse som omhandlet i artikel 3, stk. 2, i forordning (EF) nr. 1606/2002. I overensstemmelse med Kommissionens afgørelse nr. 2006/505/EF af 14. juli 2006 om oprettelse af en undersøgelsesgruppe for rådgivning om regnskabsstandarder, som skal rådgive Kommissionen om objektiviteten og neutraliteten af udtalelser fra European Financial Reporting Advisory Group (EFRAG) (3), behandlede undersøgelsesgruppen for rådgivning om regnskabsstandarder EFRAG's udtalelse om godkendelse og meddelte Kommissionen, at den var afbalanceret og objektiv.
            
         
               (4)
            
            
               Vedtagelsen af IFRIC 19 indebærer, at IFRS 1 også skal ændres for at sikre, at der sammenhæng mellem de internationale regnskabsstandarder.
            
         
               (5)
            
            
               Forordning (EF) nr. 1126/2008 bør derfor ændres i overensstemmelse hermed.
            
         
               (6)
            
            
               Foranstaltningerne i denne forordning er i overensstemmelse med Regnskabskontroludvalgets udtalelse —
            
         VEDTAGET DENNE FORORDNING:
   Artikel 1
   I bilaget til forordning (EF) nr. 1126/2008 foretages følgende ændringer:
   
               1)
            
            
               IFRIC-fortolkningsbidrag 19 indsættes som anført i bilaget til denne forordning.
            
         
               2)
            
            
               IFRS 1 ændres som angivet i bilaget til denne forordning.
            
         Artikel 2
   Virksomhederne anvender IFRIC 19 og ændringen til IFRS 1 som anført i bilaget til denne forordning senest fra den dato, der indleder deres første regnskabsår efter den 30. juni 2010.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 23. juli 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EFT L 243 af 11.9.2002, s. 1.
   
      (2)  EUT L 320 af 29.11.2008, s. 1.
   
      (3)  EUT L 199 af 21.7.2006, s. 33.
   
      BILAG
      
         INTERNATIONALE REGNSKABSSTANDARDER
      
      
                  IFRIC 19
               
               
                  
                     IFRIC-fortolkningsbidrag 19 Opfyldelse af finansielle forpligtelser med egenkapitalinstrumenter
                     
                  
               
            
                  IFRS 1
               
               
                  
                     Ændring til IFRS 1 Førstegangsanvendelse af IFRS
                     
                  
               
            
         Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS med undtagelse af retten til at kopiere til personlig brug eller anden form for »fair dealing«. Yderligere oplysninger fås hos IASB på adressen www.iasb.org
      
      
         IFRIC-FORTOLKNINGSBIDRAG 19
      
      
         
            Opfyldelse af finansielle forpligtelser med egenkapitalinstrumenter
         
      
      HENVISNINGER
      
                  —
               
               
                  
                     Begrebsramme for udarbejdelse og præsentation af årsregnskaber
                  
               
            
                  —
               
               
                  IFRS 2 Aktiebaseret vederlæggelse
                  
               
            
                  —
               
               
                  IFRS 3 Virksomhedssammenslutninger
                  
               
            
                  —
               
               
                  IAS 1 Præsentation af årsregnskaber
                  
               
            
                  —
               
               
                  IAS 8 Anvendt regnskabspraksis, ændringer i regnskabsmæssige skøn og fejl
                  
               
            
                  —
               
               
                  IAS 32 Finansielle instrumenter: Præsentation
                  
               
            
                  —
               
               
                  IAS 39 Finansielle instrumenter: Indregning og måling
                  
               
            BAGGRUND:
      
                  1
               
               
                  En debitor og en kreditor kan genforhandle vilkårene knyttet til en finansiel forpligtelse med det resultat, at debitor opfylder forpligtelsen helt eller delvist ved at udstede egenkapitalinstrumenter til kreditor. Disse transaktioner benævnes undertiden »debt for equity swaps«. IFRIC har modtaget anmodninger om vejledning i den regnskabsmæssige behandling af sådanne transaktioner.
               
            ANVENDELSESOMRÅDE
      
                  2
               
               
                  Fortolkningen omhandler den regnskabsmæssige behandling hos en virksomhed, når vilkårene knyttet til en finansiel forpligtelse genforhandles med det resultat, at virksomheden udsteder egenkapitalinstrumenter til en af sine kreditorer for at opfylde forpligtelsen helt eller delvist. Den omhandler ikke den regnskabsmæssige behandling hos kreditor.
               
            
                  3
               
               
                  En virksomhed må ikke anvende denne fortolkning på transaktioner, når
                  
                              a)
                           
                           
                              kreditoren også er en direkte eller indirekte aktionær og handler i sin egenskab af en eksisterende direkte eller indirekte aktionær
                           
                        
                              b)
                           
                           
                              kreditoren og virksomheden kontrolleres af samme part eller parter før og efter transaktionen, og indholdet af transaktionen omfatter en udlodning af egenkapital fra eller en tilførsel af egenkapital til virksomheden
                           
                        
                              c)
                           
                           
                              opfyldelsen af den finansielle forpligtelse gennem emission af ordinære aktier er i overensstemmelse med de oprindelige vilkår knyttet til den finansielle forpligtelse.
                           
                        
            PROBLEMSTILLINGER
      
                  4
               
               
                  Dette fortolkningsbidrag omhandler følgende problemstillinger:
                  
                              a)
                           
                           
                              Kan egenkapitalinstrumenter, der udstedes af en virksomhed i forbindelse med hel eller delvis opfyldelse af en finansiel forpligtelse, betragtes som »det betalte beløb herfor«, jf. afsnit 41 i IAS 39?
                           
                        
                              b)
                           
                           
                              Hvordan skal en virksomhed i første omgang måle værdien af egenkapitalinstrumenter, der udstedes for at opfylde en sådan finansiel forpligtelse?
                           
                        
                              c)
                           
                           
                              Hvordan skal en virksomhed regnskabsmæssigt behandle en eventuel forskel mellem den regnskabsmæssige værdi af den opfyldte finansielle forpligtelse og det beløb, egenkapitalinstrumenterne første gang blev målt til?
                           
                        
            KONSENSUS
      
                  5
               
               
                  Udstedelse af en virksomheds egenkapitalinstrumenter til en kreditor med henblik på hel eller delvis opfyldelse af en finansiel forpligtelse udgør det betalte beløb herfor, jf. afsnit 41 i IAS 39. En virksomhed skal først fjerne en finansiel forpligtelse (eller en del af en finansiel forpligtelse) fra sin balance, når den er opfyldt, jf. afsnit 39 i IAS 39.
               
            
                  6
               
               
                  I forbindelse med førstegangsindregningen af egenkapitalinstrumenter, der udstedes til en kreditor med henblik på hel eller delvis opfyldelse af en finansiel forpligtelse, skal en virksomhed måle egenkapitalforpligtelserne til dagsværdi, medmindre dagsværdien ikke kan måles pålideligt.
               
            
                  7
               
               
                  Hvis dagsværdien af de udstedte egenkapitalinstrumenter ikke kan måles pålideligt, skal deres dagsværdi måles til dagsværdien af den opfyldte finansielle forpligtelse. Ved måling af dagsværdien af en opfyldt finansiel forpligtelse, der omfatter et anfordringselement (f.eks. et anfordringstilgodehavende), finder afsnit 49 i IAS 39 ikke anvendelse.
               
            
                  8
               
               
                  Hvis kun en del af den finansielle forpligtelse er opfyldt, skal virksomheden vurdere, om en del af det betalte beløb vedrører en ændring af vilkårene for den resterende forpligtelse. Hvis en del af det betalte beløb rent faktisk vedrører en ændring af vilkårene for den resterende forpligtelse, skal virksomheden fordele dagsværdien af det betalte beløb mellem den del af forpligtelsen, der er opfyldt, og den resterende forpligtelse. I forbindelse med denne fordeling skal virksomheden tage hensyn til alle relevante kendsgerninger og omstændigheder, der har forbindelse til transaktionen.
               
            
                  9
               
               
                  En eventuel forskel mellem den regnskabsmæssige værdi af den opfyldte finansielle forpligtelse (eller en del af en finansiel forpligtelse) og det betalte beløb herfor skal indregnes i resultatet, jf. afsnit 41 i IAS 39. De udstedte egenkapitalinstrumenter skal førstegangsindregnes og måles på den dato, hvor den finansielle forpligtelse (eller en del heraf) opfyldes.
               
            
                  10
               
               
                  Hvis kun en del af den finansielle forpligtelse er opfyldt, fordeles det betalte beløb i overensstemmelse med afsnit 8. Det betalte beløb, der fordeles til den resterende forpligtelse, skal indgå i vurderingen af, om vilkårene for den resterende forpligtelse er blevet væsentligt ændret. Hvis den resterende forpligtelse er blevet væsentligt ændret, skal virksomheden regnskabsmæssigt behandle ændringen som ophør af den oprindelige forpligtelse, og der skal indregnes en ny forpligtelse, jf. afsnit 40 i IAS 39.
               
            
                  11
               
               
                  En virksomhed skal give oplysninger om en gevinst eller et tab, der er indregnet i henhold til afsnit 9 og 10, som en særskilt resultatpost eller i noterne, jf. afsnit 9 og 10.
               
            IKRAFTTRÆDELSESTIDSPUNKT OG OVERGANG
      
                  12
               
               
                  En virksomhed skal anvende dette fortolkningsbidrag på årsregnskaber, der begynder den 1. juli 2010 eller derefter. Det er tilladt at anvende det tidligere. Hvis en virksomhed anvender dette fortolkningsbidrag på et årsregnskab, der begynder før den 1. juli 2010, skal den give oplysning herom.
               
            
                  13
               
               
                  En virksomhed skal anvende en ændring i regnskabspraksis i henhold til IAS 8 fra begyndelsen af det første sammenlignelige regnskabsår.
               
            
         Appendiks
         
            Ændring til IFRS 1 Førstegangsanvendelse af IFRS
            
         
         
            Ændringen i dette appendiks finder anvendelse på regnskabsår, der begynder den 1. juli 2010 eller derefter. Hvis en virksomhed anvender dette fortolkningsbidrag på et tidligere regnskabsår, skal disse ændringer anvendes på dette tidligere regnskabsår.
         
         Der er tilføjet en overskrift og afsnit D25 til appendiks D.
         
            Opfyldelse af finansielle forpligtelser med egenkapitalinstrumenter
         
         
                     D25
                  
                  
                     En virksomhed, som anvender IFRS for første gang, kan anvende overgangsbestemmelserne i IFRIC 19 Opfyldelse af finansielle forpligtelser med egenkapitalinstrumenter.